CELEX: 62020CN0632
Language: el
Date: 2020-11-24 00:00:00
Title: Υπόθεση C-632/20 P: Αναίρεση που άσκησε στις 24 Νοεμβρίου 2020 το Βασίλειο της Ισπανίας κατά της αποφάσεως που εξέδωσε το Γενικό Δικαστήριο (ένατο τμήμα) στις 23 Σεπτεμβρίου 2020 στην υπόθεση T-370/19, Ισπανία κατά Επιτροπής

22.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 62/14
            
         
      Αναίρεση που άσκησε στις 24 Νοεμβρίου 2020 το Βασίλειο της Ισπανίας κατά της αποφάσεως που εξέδωσε το Γενικό Δικαστήριο (ένατο τμήμα) στις 23 Σεπτεμβρίου 2020 στην υπόθεση T-370/19, Ισπανία κατά Επιτροπής
      (Υπόθεση C-632/20 P)
      (2021/C 62/16)
      Γλώσσα διαδικασίας: η ισπανική
      
         Διάδικοι
      
      
         Αναιρεσείον: Βασίλειο της Ισπανίας (εκπρόσωπος: S. Centeno Huerta)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα
      
      Το αναιρεσείον ζητεί από το Δικαστήριο:
      
                  —
               
               
                  Να γίνει δεκτή η κρινόμενη αίτηση αναιρέσεως και να αναιρεθεί η απόφαση του Γενικού Δικαστηρίου της 23ης Σεπτεμβρίου 2020 στην υπόθεση T-370/19, Ισπανία κατά Ευρωπαϊκής Επιτροπής·
               
            
                  —
               
               
                  να γίνει δεκτή η προσφυγή για την ακύρωση της απόφασης της Επιτροπής, της 18ης Μαρτίου 2019, για τη συμμετοχή της Εθνικής Ρυθμιστικής Αρχής του Κοσσυφοπεδίου στον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (1) και
               
            
                  —
               
               
                  εν πάση περιπτώσει, να καταδικαστεί η αντίδικος κατ’ αναίρεση στα δικαστικά έξοδα.
               
            
         Λόγοι αναιρέσεως και κύρια επιχειρήματα
      
      Το Βασίλειο της Ισπανίας ασκεί αίτηση για την αναίρεση της απόφασης του Γενικού Δικαστηρίου της 23ης Σεπτεμβρίου 2020 στην υπόθεση T-370/19, Βασίλειο της Ισπανίας κατά Ευρωπαϊκής Επιτροπής, για τους εξής λόγους:
      
                  —
               
               
                  Πλάνη περί το δίκαιο κατά την ερμηνεία του όρου «τρίτη χώρα» κατά την έννοια του άρθρου 35 του κανονισμού 2018/1971 (2), υπό το πρίσμα των Συνθηκών της Ευρωπαϊκής Ένωσης και του διεθνούς δικαίου.
               
            
                  —
               
               
                  Πλάνη περί το δίκαιο κατά την ερμηνεία και εφαρμογή του άρθρου 111 της συμφωνίας σταθεροποίησης και σύνδεσης της Ευρωπαϊκή Ένωση με το Κοσσυφοπέδιο σε συνδυασμό με το άρθρο 35 του κανονισμού 2018/1971, καθόσον ερμηνεύθηκαν εσφαλμένως οι συνέπειες της μη τοποθέτησης της Ευρωπαϊκής Ένωσης επί του καθεστώτος του Κοσσυφοπεδίου κατά το διεθνές δίκαιο.
               
            
                  —
               
               
                  Πλάνη περί το δίκαιο κατά την ερμηνεία του άρθρου 35 του κανονισμού 2018/1971 σε συνδυασμό με το άρθρο 111 της συμφωνίας σταθεροποίησης και σύνδεσης της Ευρωπαϊκή Ένωση με το Κοσσυφοπέδιο, καθόσον η εν λόγω συνεργασία δεν περιλαμβάνει τη συμμετοχή στο BEREC και στην επιτροπή διαχείρισης της υπηρεσίας του BEREC.
               
            
                  —
               
               
                  Πλάνη περί το δίκαιο καθόσον κρίθηκε ότι το άρθρο 17 ΣΕΕ αποτελεί ορθή νομική βάση για την έκδοση της προσβαλλόμενης απόφασης.
               
            
                  —
               
               
                  Πλάνη περί το δίκαιο κατά την ερμηνεία του άρθρου 35, παράγραφος 2, του κανονισμού 2018/1971, καθόσον κρίθηκε ότι οι κανόνες εργασίας μπορούν να καθοριστούν μονομερώς από την Ευρωπαϊκή Επιτροπή.
               
            Σε περίπτωση που γίνει δεκτός οποιοδήποτε από τους λόγους αυτούς, θα πρέπει να γίνει δεκτή η αίτηση αναιρέσεως και, κατά συνέπεια, η ανάλυση και η αξιολόγηση της προσφυγής ακυρώσεως και να ακυρωθεί η απόφαση της Επιτροπής, της 18ης Μαρτίου 2019, για τη συμμετοχή της Εθνικής Ρυθμιστικής Αρχής του Κοσσυφοπεδίου στον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες.
      
         (1)  ΕΕ 2019, C 115, σ. 26.
      
         (2)  Κανονισμός (ΕΕ) 2018/1971 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την ίδρυση του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) και του Οργανισμού για την υποστήριξη του BEREC (Υπηρεσία του BEREC), την τροποποίηση του κανονισμού (ΕΕ) 2015/2120 και την κατάργηση του κανονισμού (ΕΚ) αριθ. 1211/2009 (ΕΕ 2018, L 321, σ. 1).